Bayden AQShning Ukrainadagi maqsadini ma'lum qildi

Jo Bayden AQShning Ukrainadagi urushga aralashishdan maqsadi mamlakatda demokratiyani saqlab qolish ekanini aytdi. Bu haqda u “The New York Times”ga maqola yozdi.
Oq uy rahbari Vashington ittifoqchi va hamkorlar bilan Rossiyaga qarshi sanktsiyalar bo'yicha ishlashda davom etishini aytgan.
“Ukrainani zamonaviy qurollar: Javelin va Stinger raketalari, artilleriya va yuqori aniqlikdagi raketa tizimlari, radarlar, harbiy dronlar, Mi-17 vertolyotlari bilan ta'minlashda, NATO’ning sharqiy qanotini mustahkamlashda davom etamiz. Tashkilot va Rossiya o'rtasida urush bo'lishini istamaymiz. AQSh yoki ittifoqchilarga hujum qilinmaguncha, biz bu mojaroda bevosita ishtirok etmaymiz”, — degan AQSh rahbari.
Bundan tashqari, Bayden Vashington Rossiyadagi hokimiyatni o'zgartirishga urinmasligini qayd etgan.
“Men Rossiya prezidenti Vladimir Putinning fikriga qo'shilmasam va uning harakatlarini o'zboshimchalik deb bilsamda, AQSh uning Moskvadagi lavozimidan chetlatilishiga yordam bermaydi”, — dedi Amerika prezidenti.
Shuningdek, u Rossiyaning yadroviy quroldan foydalanish niyati borligi belgilarini ko'rmayotganini ta'kidlagan.
Avvalroq AQSh Ukrainaning bir qismini Rossiyaga berish taklifiga munosabat bildirgandi. Shuningdek, AQShdan eng ko'p harbiy yordam olgan davlatlar ma'lum bo'lgan.